Predkladacia správa

Návrh zákona o knižniciach a o zmene a doplnení zákona č. 206/2009 Z. z. o múzeách a o galériách a o ochrane predmetov kultúrnej hodnoty a o zmene zákona Slovenskej národnej rady č. 372/1990 Zb. o priestupkoch v znení neskorších predpisov v znení zákona č. 38/2014 Z. z. (ďalej len „návrh zákona“) sa predkladá na základe úlohy č. 3 na mesiac december 2014 Plánu legislatívnych úloh vlády Slovenskej republiky na rok 2014. 
Cieľom predloženého návrhu zákona je komplexnejšie vymedziť predmet tohto zákona, základnú knihovnícku terminológiu; podmienky zriaďovania a zakladania knižníc; funkcie a úlohy jednotlivých typov knižníc v knižničnom systéme Slovenskej republiky a výkon odborných knižničných činností (princípy a spôsob doplňovania a budovania knižničného fondu, jeho odbornú evidenciu a spracovanie, revíziu, vyraďovanie a ochranu; poskytovanie knižnično-informačných služieb a medziknižničnej výpožičnej služby a medzinárodnej medziknižničnej výpožičnej služby). 
Návrh zákona spresňuje postupy, ktoré je nevyhnutné rešpektovať pri vyhlasovaní dokumentu alebo súboru dokumentov za historický knižničný dokument a historický knižničný fond, práva a povinnosti jeho vlastníka alebo správcu, z dôvodu ich ochrany zakazuje trvalý vývoz a umožňuje len dočasný vývoz, upravuje povinnosti zriaďovateľa alebo zakladateľa knižnice pri zápise knižnice do Zoznamu knižníc Slovenskej republiky. 
Návrh zákona zavádza štátny odborný dohľad ako nový nástroj kontroly odborných činností a upravuje sankcie za porušenia povinností, ktoré sú v návrhu zákona definované.  
Návrh zákona reaguje na nástup nových informačných a komunikačných technológií v knižniciach, na nové formy sprístupňovania a poskytovania knižnično-informačných služieb, ako aj na nové formy sprístupňovania a ochrany písomného kultúrneho dedičstva. Takisto zohľadňuje všetky požiadavky, ktoré vyplynuli z aplikačnej praxe pri uplatňovaní doterajšej právnej úpravy – zákona č. 183/2000 Z. z. o knižniciach, o doplnení zákona Slovenskej národnej rady č. 27/1987 Zb. o štátnej pamiatkovej starostlivosti a o zmene a doplnení zákona  č. 68/1997 Z. z. o Matici slovenskej v znení neskorších predpisov. 
V čl. II. návrhu zákona sa mení a dopĺňa zákon č. 206/2009 Z. z. o múzeách a o galériách a o ochrane predmetov kultúrnej hodnoty a o zmene zákona Slovenskej národnej rady č. 372/1990 Zb. o priestupkoch v znení neskorších predpisov v znení zákona č. 38/2014 Z. z.,  a to z dôvodu terminologickej úpravy obsiahnutia všetkých foriem vizuálneho umenia, ktoré tvoria zbierkové fondy galérií, potreby spresnenia a jednoznačného vymedzenia expozície a výstavy ako foriem sprístupňovania výstupov múzeí a galérií smerom k verejnosti. Ďalšie novelizačné body dopĺňajú medzi hlavné činnosti národných múzejných a galerijných ustanovení aj jednoznačnejšie vymedzenie foriem sprístupňovania ich výstupov verejnosti.  
Návrh zákona je v súlade s Ústavou Slovenskej republiky, ústavnými zákonmi, zákonmi a medzinárodnými zmluvami, ktorými je Slovenská republika viazaná, ako aj s právom Európskej únie.  
Predkladaný návrh zákona nemá vplyv na rozpočet verejnej správy, na podnikateľské prostredie, sociálny vplyv a nemá vplyv na životné prostredie ani na informatizáciu spoločnosti.
Návrh zákona nemá byť predmetom vnútrokomunitárneho pripomienkového konania. Dátum účinnosti zákona sa navrhuje s prihliadnutím na dĺžku legislatívneho procesu a potrebnú legisvakanciu.
Návrh zákona bol predmetom medzirezortného pripomienkového konania a na rokovanie vlády sa predkladá bez rozporov.
Návrh zákona bol .... 2014 predmetom rokovania Legislatívnej rady vlády Slovenskej republiky.